EL Επίσημη Εφημερίδα της Ευρωπαϊκής Ένωσης L 282/41

ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ

αριθ. 245/09/COL

της 27ης Μαΐου 2009

σχετικά με εικαζόμενη παράνομη κρατική ενίσχυση προς την επιχείρηση NordBook AS (πρώην Rotanor Bokproduksjon AS) (Νορβηγία)

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),

Έχοντας υπόψη:

τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο αριθ. 26,

τη συμφωνία μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου (3), και ιδίως τα άρθρα 5 και 24 και το πρωτόκολλο αριθ. 3,

Εκτιμωντασ τα ακολουθα:

1. ΔΙΑΔΙΚΑΣΙΑ

Με επιστολή της 30ής Σεπτεμβρίου 2005 (αριθ. αναφοράς 344941), η Advokatfirmaet Grenland υπέβαλε καταγγελία, εξ ονόματος της Bokbinderiet Johnsen AS (στο εξής «καταγγέλλουσα»), σε σχέση με εικαζόμενη χορήγηση ενίσχυσης από τον Δήμο του Skien στην επιχείρηση Rotanor Bokproduksjon AS (στο εξής «Rotanor»).

Κατά την καταγγέλλουσα, ο Δήμος του Skien χορήγησε κρατική ενίσχυση μέσω της Kontorbygg AS (στο εξής «Kontorbygg»), η οποία είναι εταιρεία περιορισμένης ευθύνης και ανήκει κατά κυριότητα στον Δήμο του Skien, συνάπτοντας σύμβαση πώλησης και επανεκμίσθωσης με τη Rotanor.

Με επιστολή της 31ης Ιανουαρίου 2006 (αριθ. αναφοράς 353861), η Αρχή ζήτησε από τις νορβηγικές αρχές συμπληρωματικές πληροφορίες για την υπόθεση.

Με επιστολή της 13ης Μαρτίου 2006 του Υπουργείου Δημόσιας Διοίκησης και Μεταρρύθμισης (αριθ. αναφοράς 367150), οι νορβηγικές αρχές απάντησαν στην αίτηση παροχής πληροφοριών.

Με επιστολή της 16ης Μαρτίου 2007 (αριθ. αναφοράς 409639), η Αρχή ζήτησε συμπληρωματικές πληροφορίες επί τεσσάρων επιπλέον ζητημάτων. Οι νορβηγικές αρχές απάντησαν με επιστολή της 19ης Απριλίου 2007 (αριθ. αναφοράς 418736).

Με επιστολή της 11ης Μαρτίου 2008, το Υπουργείο Δημόσιας Διοίκησης και Μεταρρύθμισης γνωστοποίησε στην Αρχή ότι η NordBook AS (πρώην Rotanor Bokproduksjon AS, στο εξής «NordBook») είχε κηρυχθεί σε πτώχευση στις 27 Φεβρουαρίου 2008 από το πρωτοδικείο της πόλης Nedre Telemark και ότι η πτωχευτική περιουσία είχε τεθεί υπό αναγκαστική διαχείριση με απόφαση του εν λόγω δικαστηρίου στις 27 Φεβρουαρίου 2008 (αριθ. αναφοράς 469070).

Με επιστολή της 4ης Νοεμβρίου 2008 (αριθ. αναφ. 496785), η Αρχή απέστειλε αίτηση παροχής πληροφοριών στις νορβηγικές αρχές για περισσότερες διευκρινίσεις όσον αφορά την πτωχευτική περιουσία και τη διαδικασία πτώχευσης. Οι νορβηγικές αρχές απάντησαν με επιστολή της 1ης Δεκεμβρίου 2008 (αριθ. αναφοράς 500279).

Με επιστολή της 4ης Μαρτίου 2009 (αριθ. αναφοράς 511286), η Αρχή ενημέρωσε την καταγγέλλουσα σχετικά με την πρόθεσή της να περατώσει την υπόθεση. Η καταγγέλλουσα απάντησε με επιστολής της 30ής Μαρτίου 2009 (αριθ. αναφοράς 513907). Συμπληρωματικές πληροφορίες από μέρους της καταγγέλλουσας παρελήφθησαν με επιστολή της 23ης Απριλίου 2009 (αριθ. αναφοράς 516392).

2. ΑΠΟΔΕΚΤΗΣ ΤΗΣ ΕΙΚΑΖΟΜΕΝΗΣ ΕΝΙΣΧΥΣΗΣ

Η Rotanor ήταν θυγατρική της δανικής εταιρείας Nørhaven AS. Η σύστασή της ανάγεται στο φθινόπωρο του 2000, όταν η Nørhaven αγόρασε την εταιρεία Kr. Johnsen Grafiske Senter AS και τη μετονόμασε σε Rotanor. Η επιχείρηση δραστηριοποιείτο στην αγορά βιβλιοδεσίας και εκτύπωσης βιβλίων και λοιπών εκδόσεων. Η έδρα της βρισκόταν στη νορβηγική πόλη Skien.

Τον Απρίλιο του 2004, η AiT AS, μια εταιρεία παραγωγής με έδρα στο Gjøvik, αγοράστηκε από τη Nørhaven. Στη συνέχεια, οι δραστηριότητες των AiT και Rotanor μεταφέρθηκαν αμφότερες στο Skien και συγχωνεύτηκαν σε νέα εταιρεία με την επωνυμία NordBook.

Η NordBook κηρύχτηκε σε πτώχευση στις 27 Φεβρουαρίου 2008 από το πρωτοδικείο της πόλης Nedre Telemark, ταυτοχρόνως δε η πτωχευτική περιουσία τέθηκε υπό αναγκαστική διαχείριση με απόφαση του εν λόγω δικαστηρίου. Τον Δεκέμβριο του 2008, η πτωχευτική διαδικασία έβαινε πλέον προς την ολοκλήρωσή της, και προβλέπεται αυτοτελής ρευστοποίηση όλων των στοιχείων ενεργητικού της εταιρείας. Δεν πρόκειται να καταβληθεί μέρισμα στους δανειστές που δεν διαθέτουν ασφάλεια, ούτε θα υπάρξει διάδοχος εταιρεία.

3. ΠΕΡΙΓΡΑΦΗ ΤΗΣ ΕΙΚΑΖΟΜΕΝΗΣ ΚΡΑΤΙΚΗΣ ΕΝΙΣΧΥΣΗΣ

Κατά την καταγγέλλουσα, η εικαζόμενη κρατική ενίσχυση χορηγήθηκε στη Rotanor υπό τη μορφή ευνοϊκής σύμβασης πώλησης και επανεκμίσθωσης, η οποία συνήφθη με την εταιρεία Kontorbygg, που ανήκει κατά κυριότητα στον Δήμο του Skien. Κατά την καταγγέλλουσα, οι όροι της συμφωνίας δεν αντιστοιχούν στους συνήθεις συναλλακτικούς όρους.

Με βάση τις πληροφορίες που διέθεσαν οι νορβηγικές αρχές, η Nørhaven επιθυμούσε να συγκεντρώσει σε έναν τόπο την παραγωγή της, και συγκεκριμένα είτε στο Skien είτε στο Gjøvik, και ξεκίνησε διαπραγματεύσεις με τα δημοτικά συμβούλια και των δύο πόλεων. Ο Δήμος του Skien (στο εξής «Δήμος») προσεφέρθη να αγοράσει το ακίνητο στη διεύθυνση Rødmyrlia 40 υπό τον όρο ότι η NordBook ακολούθως θα το μίσθωνε για μεγαλύτερο χρονικό διάστημα με σκοπό την περαιτέρω ανάπτυξη των δραστηριοτήτων της στο Skien. Στις 4 Νοεμβρίου 2004, το δημοτικό συμβούλιο του Δήμου αποφάσισε να καταβάλει 40 εκατ. NOK στην Kontorbygg AS (στο εξής «Kontorbygg») ως μετοχικό κεφάλαιο με σκοπό την αγορά του εν λόγω ακινήτου.

Για τον προσδιορισμό τόσο της αγοραίας τιμής αναφορικά με το μίσθωμα όσο και της αξίας πώλησης του ακινήτου, ο Δήμος προσέλαβε διαπιστευμένο εκτιμητή ακινήτων. Η έκθεση του εκτιμητή φέρει ημερομηνία 18 Ιουνίου 2004. Σύμφωνα με την έκθεση, η αγοραία τιμή για τη μίσθωση του ακινήτου στη διεύθυνση Rødmyrlia 40 εκτιμάτο σε 4 333 600 NOK ετησίως συμπεριλαμβανομένων των ετήσιων εξόδων. Η αγοραία τιμή πώλησης του ακινήτου υπολογίστηκε με βάση το ετήσιο μίσθωμα και εκτιμήθηκε σε 36 000 000 NOK.

Το ακίνητο αγοράστηκε από την Kontorbygg έναντι 34 465 000 NOK, ποσό που ισούται με το 96 % περίπου του τιμήματος που είχε προτείνει ο εκτιμητής (36 000 000 NOK). Ωστόσο, η Kontorbygg απαίτησε από τη Rotanor ετήσιο μίσθωμα που δεν υπερέβαινε το ποσό των 2 400 000 NOK, το οποίο ισοδυναμούσε με το 54 % του μισθώματος που είχε προτείνει ο εκτιμητής (4 433 600 NOK). Συνεπώς, ενώ το κτίριο αγοράστηκε σε τιμή που δεν απείχε πολύ από την εκτιμηθείσα αξία του, το ύψος του μισθώματος ήταν πολύ χαμηλότερο από αυτό που είχε προκύψει από την εκτίμηση που είχε παραγγείλει ο Δήμος.

4. ΑΞΙΟΛΟΓΗΣΗ

Το γεγονός ότι η τιμή πώλησης δεν απείχε πολύ από την εκτιμηθείσα αξία ενώ το ύψος του μισθώματος ήταν σημαντικά χαμηλότερο από το εκτιμηθέν αγοραίο μίσθωμα αποτελεί σαφή ένδειξη για τη χορήγηση παράνομης κρατικής ενίσχυσης.

Η αποδέκτρια της εικαζόμενης ενίσχυσης, δηλαδή η NordBook (πρώην Rotanor), έχει παύσει να υφίσταται, ενώ τα στοιχεία ενεργητικού της θα ρευστοποιηθούν αυτοτελώς στο πλαίσιο της πτωχευτικής διαδικασίας που κινήθηκε τον Φεβρουάριο του 2008.

Η Αρχή θεωρεί τη NordBook ως ανεξάρτητη επιχείρηση για τους σκοπούς της εφαρμογής της νομοθεσίας περί κρατικών ενισχύσεων. Η εικαζόμενη ενίσχυση σχετίζεται ευθέως με τις δραστηριότητες της NordBook στη Νορβηγία, και συγκεκριμένα με τις εγκαταστάσεις της στο Skien.

Εξάλλου, λαμβανομένου υπόψη ότι τα στοιχεία ενεργητικού της NordBook πρόκειται να ρευστοποιηθούν αυτοτελώς και ότι δεν πρόκειται να υπάρξει διάδοχος εταιρεία, η Αρχή συμπεραίνει ότι, αν υποτεθεί ότι πράγματι χορηγήθηκε κρατική ενίσχυση στη NordBook (πρώην Rotanor), η ενίσχυση αυτή έχει παύσει να προκαλεί οποιαδήποτε στρέβλωση και δεν έχει προσπορίσει όφελος σε κάποιον από τους αγοραστές των στοιχείων ενεργητικού της επιχείρησης (4). Κατά συνέπεια, ακόμη και αν χορηγηθεί παράνομη κρατική ενίσχυση, θα ήταν αδύνατη η ανάκτηση οποιασδήποτε ενίσχυσης την οποία έχει λάβει η NordBook (5).

Η επιχείρηση δεν ασκεί πλέον καμία οικονομική δραστηριότητα, και δεν υπάρχει διάδοχος εταιρεία. Υπό τις συνθήκες αυτές, δεν θα είχε πρακτικό αποτέλεσμα μια απόφαση της Αρχής σχετικά με το αν τα επίμαχα μέτρα συνιστούν κρατική ενίσχυση και αν είναι συμβατά με τη συμφωνία ΕΟΧ (6). Συνεπώς, δεν κρίνεται σκόπιμη η συνέχιση της διαδικασίας που προβλέπεται στο μέρος ΙΙ του πρωτοκόλλου αριθ. 3 της συμφωνίας περί Εποπτείας και Δικαστηρίου σχετικά με τα ανωτέρω μέτρα.

5. ΣΥΜΠΕΡΑΣΜΑ

Βάσει του ανωτέρω σκεπτικού, η Αρχή διαπιστώνει ότι η διαδικασία κατά της NordBook έχει καταστεί άνευ αντικειμένου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η διαδικασία που κινήθηκε σύμφωνα με το άρθρο 10 του μέρους ΙΙ του πρωτοκόλλου αριθ. 3 της συμφωνίας περί Εποπτείας και Δικαστηρίου σχετικά με εικαζόμενη παράνομη κρατική ενίσχυση που χορηγήθηκε στην επιχείρηση NordBook AS (πρώην Rotanor) περατούται.

Άρθρο 2

Η παρούσα απόφαση απευθύνεται στο Βασίλειο της Νορβηγίας.

Άρθρο 3

Το κείμενο στην αγγλική γλώσσα είναι το μόνο αυθεντικό.

Βρυξέλλες, 27 Μαΐου 2009. Για την Εποπτεύουσα Αρχή της ΕΖΕΣ Per SANDERUD Πρόεδρος Kurt JAEGER Μέλος της Αρχής

(1) Στο εξής: «Αρχή».

(2) Στο εξής: «συμφωνία ΕΟΧ».

(3) Στο εξής: «συμφωνία περί Εποπτείας και Δικαστηρίου».

(4) Βλέπε υπόθεση C-390/98 H.J. Banks & Co. Ltd κατά The Coal Authority and Secretary of State for trade and Industry, Συλλογή [2001], σ. I-6117, σκέψη 77, και υπόθεση C-277/00 Γερμανία κατά Επιτροπής, Συλλογή [2004], σ. I-3925, περίληψη 5.

(5) Απόφαση 2008/141/ΕΚ της Επιτροπής για τα μέτρα ενίσχυσης που έχει εφαρμόσει η Ισπανία υπέρ της IZAR, υπόθεση C 47/03, ΕΕ L 44 της 20.2.2008, σ. 33, και απόφαση 2006/238/ΕΚ της Επιτροπής για το μέτρο που έχει εφαρμόσει η Γαλλία υπέρ της Mines de potasse d’Alsace, υπόθεση C 53/2000, ΕΕ L 86 της 24.3.2006, σ. 20.

(6) Βλέπε υποσημείωση αριθ. 5.